אנדרו קואומו

אנדרו מארק קואומו (באנגלית: Andrew Mark Cuomo; נולד ב-6 בדצמבר 1957) הוא פוליטיקאי אמריקאי מהמפלגה הדמוקרטית שכיהן כמושל מדינת ניו יורק ה-56, מינואר 2011 ועד אוגוסט 2021. הוא נבחר כמושל בבחירות בנובמבר 2010. לאורך כהונתו ניו-יורק אישרה נישואים חד-מיניים, העבירה חוקים לבקרת נשק וכן שכר מינימום הדרגתי וגמיש של 15 דולר. לפני כן כיהן כמזכיר השיכון והפיתוח העירוני של ארצות הברית, תחת הנשיא ביל קלינטון, וכתובע הכללי ה-64 של ניו יורק משנת 2007 ועד לדצמבר 2010. ב-10 באוגוסט 2021 התפטר מתפקידו, על רקע האשמות בהטרדה מינית של 11 נשים. במהלך כהונתו, פיקח קואומו על העברת "חוק שוויון הנישואין" בשנת 2011 שמיסד נישואים של זוגות מאותו המין, "חוק הטיפול בחמלה" בשנת 2014 שהעניק לגליזציה של שימוש בקנאביס רפואי, ו"חוק תקנות ומיסוי מריחואנה" בשנת 2021 שהכשיר את השימוש בקנאביס לצורכי פנאי. בתגובה לטבח בבית הספר היסודי סנדי הוק ולירי בווסט ובסטר ב-2012, חתם קואומו ב-2013 על "חוק אבטחת התחמושת ואכיפת כלי נשק", החוק המחמיר ביותר בבקרת נשק בארצות הברית. הוא ייסד את "ברית האקלים של ארצות הברית", קבוצה של מדינות המחויבות להילחם בשינויי האקלים תוך שמירה על תנאי הסכם פריז. קואומו הוסיף להבטיח הרחבה של תוכנית המדיקייד במסגרת חוק הגנת החולה וטיפול בר השגה. קואומו זכה לתשומת לב לאומית על טיפולו במגפת הקורונה בעיר ניו יורק ובמדינה עצמה באופן כללי. אף על פי שבתחילה הוענקו לו שבחים על מאמצי התגובה שלו, ולראייה אף קיבל את פרס מייסדי האמי הבין-לאומי על תדרוכיו היומיים בדבר המגפה, קואומו ניצב בפני ביקורות נוקבות וחקירה פדרלית לאחר שהתגלה כי ממשלו טייח נתונים הנוגע לשיעור מקרי המוות ממחלת נגיף קורונה 2019 בדיירי בתי האבות במדינת ניו יורק. מאז סוף 2020 מרחפת מעל קואומו עננת האשמות בדבר הטרדות מיניות. התובעת הכללית של מדינת ניו יורק, לטישיה ג'יימס, הזמינה חקירה של עורכי דין פרטיים, וכתוצאה מכך פורסם באוגוסט 2021 דו"ח שהסיק כי קואומו הטריד מינית 11 נשים במהלך כהונתו. נשיא ארצות הברית ג'ו ביידן, יושבת ראש בית הנבחרים האמריקאי ננסי פלוסי והסנאטורים מניו יורק צ'אק שומר וקירסטן ג'יליברנד קראו לו כולם להתפטר מתפקידו, לצד כל חברי הקונגרס מניו יורק, רפובליקנים ודמוקרטים כאחד (פרט לחבר הקונגרס האקים ג'פריס). נגד קואמו נפתחו חקירות פליליות במנהטן, במחוז נסאו, במחוז וסטצ'סטר ובמחוז אולבני. ב-10 באוגוסט 2021 הודיע קואומו על התפטרותו מהתפקיד, שתיכנס לתוקף כשבועיים לאחר מכן. אנדרו קואומו נולד בקווינס שבניו יורק, כבן בכור למשפחה בת חמישה ילדים ממוצא איטלקי. משפחת אביו, מריו קואומו, שכיהן כמושל ה-52 של ניו יורק במשך שלוש כהונות בין השנים 1983–1995, הגיעה מדרום איטליה, בעוד משפחתה של אימו הגיעה מהאי סיציליה. הוא סיים את לימודיו בתיכון בשנת 1975. קיבל תואר ראשון מאוניברסיטת פורדהאם בשנת 1979, ותואר בעריכת דין מבית הספר למשפטים שבעיר אולבני. כשאביו החל לרוץ למשרת מושל ניו יורק, שירת בתפקיד בכיר בניהול קמפיין הבחירות שלו. לאחר מכן שימש כעוזר לתובע מחוזי בניו יורק, ובסופו של דבר החל לעבוד בשוק הפרטי. הוא היה חבר בוועדה לחסרי בית של ניו יורק בשנים 1990–1993. בהמשך קואומו הצטרף לממשלו של הנשיא ביל קלינטון בשנת 1993, כעוזר המזכיר לתכנון קהילתי ופיתוח במחלקת השיכון והפיתוח העירוני. לאחר מכן שימש כמזכיר השיכון והפיתוח העירוני בשנים 1997–2001. בשנת 2002 רץ לקמפיין לא מוצלח למועמדות המפלגה הדמוקרטית לתפקיד מושל ניו יורק. תחילה נחשב כמועמד המוביל, אך לאחר מספר טעויות, פרש מן המירוץ לטובת המועמד הנבחר קארל מקאל. מקאל הפסיד בבחירות אלה לג'ורג' פטאקי. בשנת 2006 נבחר לתובע הכללי ה-64 של ניו יורק . לאחר שהמושל המכהן דייוויד פטרסון אולץ לחדול מקמפיין בחירתו המחודשת עקב שערוריות שונות, הכריז קואומו על התמודדותו בפריימריז למועמד הדמוקרטי כמושל במאי 2010. לאחר שניצח בפריימריז ללא תחרות, הביס בבחירות הכלליות את יריבו הרפובליקני קארל פלדינו, וזכה ב-62% ממניין הקולות. בבחירות בשנת 2014 נבחר לכהונה שנייה, לאחר שגבר על יריבו הרפובליקני רוב אסטרינו ברוב של 54% ממניין הקולות, לעומת 40.6% לאסטרינו. בבחירות בשנת 2018 נבחר לכהונה שלישית, לאחר שגבר על יריבו מרק מולינארו ברוב של 57.9% לעומת 36% למולינארו. באוגוסט 2014, בעת מבצע צוק איתן, ערך קואומו ביקור בישראל. ביוני 2016 חתם קואומו על צו מנהלי המורה למדינת ניו יורק להחרים כל בית עסק המחרים את ישראל, כחלק מהמאבק בארגון ה-BDS. ב-5 במרץ 2017, בעת ביקור בישראל, הכריז קואומו על ״יום שמעון פרס״ שיצוין במדינת ניו-יורק בכל יום ראשון הראשון של חודש יוני, זאת לציון ״תרומתו האדירה של הנשיא לשעבר לקידום השלום בישראל ובעולם וכמי שאחראי על ביסוס ישראל כבית לעם היהודי״. ביוני 2019, ביקר בישראל באופן רשמי ונפגש עם ראש ממשלת ישראל בנימין נתניהו. ב-13 באפריל 2021, נודע כי במהלך הקמפיין שלו למשרת התובע הכללי ב-2006 התבטא קואומו בצורה מקוממת לגבי חגיגת סוכות בקרב יהודי אמריקה וכינה אותם "האנשים האלה ובתי העץ המזוינים שלהם". ב-2020 במהלך מגפת הקורונה הורה קואומו לבתי האבות לקבל בחזרה לבתי האבות את הדיירים שפונו לבית החולים לאחר שחלו בקורונה כדי להפחית את העומס על בתי החולים בניו יורק, החזרת הדיירים החולים גרמה לגל הדבקות בבתי האבות, אך במשך רוב זמן המגפה סירבו במשרדו של קואומו לפרסם את המספר המדויק של המתים שחלו ונפטרו בבתי האבות. ב-2021, לאחר כניסתו של נשיא ארצות הברית ג'ו ביידן לתפקידו, פורסם כי מספר המתים בבתי האבות גבוה בהרבה ממה שנטען בתחילה על ידי צוותו של קואומו. לאחר מכן הסבירה אחת מעוזרותיו של המושל שהסיבה לכך שלא מסרו את המספרים המלאים הייתה מכיוון שחששו מנשיא ארצות הברית דאז דונלד טראמפ, הדברים גרמו לסערה והרשויות הפדרליות פתחו בחקירה בחשד לטיוח נתונים. ב-13 בדצמבר 2020, לינדזי בוילן, עוזרת לשעבר של קואומו, טענה כי הטריד אותה מינית במשך שנים. היא הרחיבה את האשמותיה בפברואר 2021, וסיפרה שקואומו הפציר בה לשחק איתו פוקר התפשטות (strip poker) במהלך טיסה באוקטובר 2017, ונשק לה בכוח על פיה במשרדו במנהטן ב-2018. ב-27 בפברואר 2021 האשימה אותו גם שרלוט בנט, עוזרת בכירה ויועצת למדיניות הבריאות של קואומו בהטרדה מינית ואמרה כי הוא שאל אותה על חיי המין שלה בכמה הזדמנויות בסוף אביב 2020 ושאל אותה האם הייתה בקשרים מיניים עם גברים מבוגרים. ב-1 במרץ התייצבה אישה שלישית וטענה שקואומו הטריד אותה מינית ונגע בה ללא הסכמה. אנה רוך לא עבדה תחת קואומו, אך סיפרה כי נתקלה בו בקבלת פנים בחתונה בספטמבר 2019. היועצת המשפטית לממשלה של מדינת ניו יורק, לטיה ג'יימס, אמרה כי היא בוחנת אפשרויות לחקירה עצמאית כנגד קואומו. לאחר תלונתה של רוך, פרסם הניו יורק טיימס תצלום מהאירוע בו נראה קואומו שם את ידיו על פניה של רוך. לדבריה, מעשיו גרמו לה להרגיש "לא בנוח ומבוכה". קואומו הכחיש את דברי השלוש. אישה רביעית התייצבה ב-6 במרץ וטענה שקואומו נגע בה בצורה בלתי הולמת בגבה התחתון ונשק לידה. באותו יום התייצבה אישה חמישית שטענה שהוא חיבק אותה יותר מדי זמן וחזק מדי. ב-9 במרץ, אישה שישית טענה שקומו נגע בה שלא כראוי. ב-11 במרץ 2021 אישרה האספה בניו יורק חקירת הדחה על האשמות בגין התנהלות מינית פסולה נגד קואומו. ב-12 במרץ התייצבה אישה שביעית בטענה שקואומו הושיט יד מתחת לחולצתה בזמן שהייתה באחוזתו. שבוע לאחרה מכן אישה נוספת התלוננה על קואמו, האחרונה טענה כי קואמו כינה אותה ואת עמיתותיה לעבודה "mingle mamas" ואף שאל אותה סדרת שאלות בעניין גירושיה. באוגוסט הודיע התובעת הכללית בניו יורק שלפי הממצאים, קואומו הטריד מינית מספר נשים, כולל עובדות במשרדו. לדברי התובעת, החקירה העלתה שקואומו מישש, נישק, חיבק והעיר הערות לא-ראויות. האווירה במשרד המושל הפכה ל"רעילה" ואיפשרה להטרדות להתרחש. בעקבות הטענות על הטרדות מיניות, קואומו צפוי להיות מודח מתפקידו, וב-10 באוגוסט 2021 הוא הודיע על התפטרותו. ההתפטרותו נכנסה לתוקף ב-24 באוגוסט 2021, ובמועד זה נכנסה לתפקיד סגניתו של קואומו, קת'י הוקול, האישה המושלת הראשונה בתולדות מדינת ניו יורק. לאור הטענות כלפי קואומו, והתפטרותו ממשרת מושל מדינת ניו יורק, ביטלה האקדמיה הבין-לאומית לאמנויות ומדעי הטלוויזיה את זכייתו בפרס אמי משנת 2020. הפרס הוענק בזמנו לקאומו, בזכות תרומתו לתחום הבידור בטלוויזיה. ב-1 בינואר 2015, ביום בו הושבע לכהונה שנייה, נפטר אביו, מריו קואומו, בגיל 82. ב-1990 נישא קואומו לקרי קנדי, בתו של הסנטור רוברט קנדי ואחייניתו של הנשיא ג'ון פיצג'רלד קנדי, ולזוג נולדו שלוש בנות. ב-2003 הם נפרדו ובשנת 2005 הם התגרשו ובאותה שנה החל לצאת עם מנחת הטלוויזיה סנדרה לי.הם עברו לגור ביחד בשנת 2011 . בשנת 2019 הזוג הודיע כי הם נפרדו. הוא התגורר במעון הרשמי של מושל מדינת ניו יורק בעיר הבירה אולבני. אחיו הוא העיתונאי כריס קואומו מרשת CNN. All Things Possible: Setbacks and Success in Politics and Life, New York: Harper, 2014. ISBN 978-0-06-230008-9 American Crisis: Leadership Lessons from the COVID-19 Pandemic, New York: Crown, 2020. ISBN 978-0-593-23926-1 מדיה וקבצים בנושא אנדרו קואומו בוויקישיתוף אתר האינטרנט הרשמי של אנדרו קואומו (באנגלית) אנדרו קואומו, ברשת החברתית פייסבוק אנדרו קואומו, ברשת החברתית אקס (טוויטר) אנדרו קואומו, ברשת החברתית אינסטגרם אנדרו קואומו, באתר אנציקלופדיה בריטניקה (באנגלית) הדף של אנדרו קואומו בפייסבוק מושל מדינת ניו יורק נלחם למען שוויון - ללא תקציב מספק, באתר TheMarker‏, 12 בינואר 2013 סוכנויות הידיעות‏, נפילתו של גיבור המאבק בקורונה: מושל ניו יורק לא מפסיק להסתבך, באתר וואלה, 28 בפברואר 2021 יגאל רביד, המופע של האחים קואומו - פרק הסיום, באתר הארץ, 12 באוגוסט 2021 אטילה שומפלבי, אנדרו קואומו: התרסקותו של מנהיג | הפודקאסט היומי, באתר ynet, 19 באוגוסט 2021 קולין דווייר, Andrew Cuomo To Receive International Emmy For 'Masterful' COVID-19 Briefings, באתר NPR‏, 21 בנובמבר 2020 (באנגלית) ynet, מושל ניו יורק מסתבך: ה-FBI בודק מחדל בבתי האבות, באתר ynet, 18 בפברואר 2021 Aide Says Cuomo Groped Her, as New Details of Account Emerge, באתר הניו יורק טיימס, 10 במרץ 2021 (באנגלית) חדשות חוץ, תובעת מדינת ניו יורק: המושל אנדרו קואומו הטריד כמה נשים ויצר "סביבת עבודה רעילה", באתר כלכליסט, 3 באוגוסט 2021 ג'מינה מקאבוי, Cuomo Now Under Criminal Investigation For Sexual Misconduct In Manhattan, Albany And Westchester, באתר פורבס, 4 באוגוסט 2021 (באנגלית) AP‏, מושל ניו יורק הודיע על התפטרותו בעקבות הטענות להטרדות מיניות, באתר וואלה, 10 באוגוסט 2021 Kaplan, Thomas (4 בנובמבר 2014). "Andrew Cuomo Is Re-elected New York Governor, but Loses Clout". New York Times. נבדק ב-15 בינואר 2014. {{cite news}}: (עזרה) דוסיבלוג, תמיכה אמריקאית: מושל ניו יורק ערך ביקור בישראל, 14 באוגוסט 2014 Shira Hanau, Cuomo once said of Sukkot: ‘These people and their f**king tree houses’ — NYT, www.timesofisrael.com (באנגלית אמריקאית) ניו יורק טיימס, "אני לא האישה היחידה": יועצת לשעבר של מושל ניו יורק מאשימה אותו בהטרדה מינית, באתר הארץ, 14 בדצמבר 2020 Amanda Macias, Former Cuomo staffer accuses NY governor of sexually harassing her for years — he denies it, CNBC, ‏2020-12-13 (באנגלית) McKinley, Jesse (2021-02-27). "Cuomo Is Accused of Sexual Harassment by a 2nd Former Aide". The New York Times (באנגלית אמריקאית). ISSN 0362-4331. נבדק ב-2021-03-02. מערכת ישראל היום, "אנדרו קואומו התנהג בצורה מטרידה, הוא חייב להתפטר", באתר ישראל היום, ‏2 במרץ 2021 Safdar, Jimmy Vielkind, Deanna Paul and Khadeeja (2021-03-07). "WSJ News Exclusive | Cuomo Faces New Accusations of Inappropriate Behavior From Third Former Aide". Wall Street Journal (באנגלית אמריקאית). ISSN 0099-9660. נבדק ב-2021-03-15. Brendan J. Lyons, Cuomo faces new sexual harassment allegation, this time at Executive Mansion, Times Union, ‏2021-03-09 (באנגלית אמריקאית) הלחץ על קואמו להתפטר גובר - מנהיג הרוב הדמוקרטי הצטרף לקריאות נגדו, באתר ‏מאקו‏, 13 במרץ 2021 New York assembly approves 'impeachment investigation' into Andrew Cuomo, the Guardian, ‏2021-03-12 (באנגלית) אי-פי, תלונה שמינית נגד קואומו: יועצת למושל ניו יורק סיפרה שהסתכל במורד חולצתה, באתר הארץ, 20 במרץ 2021 Cuomo sexually harassed multiple women, including employees, New York attorney general finds, NBC News (באנגלית) התובעת של ניו יורק: המושל אנדרו קואומו הטריד כמה נשים ויצר אווירת פחד, באתר ynet, 3 באוגוסט 2021 Johnson, Ted, & Goldsmith, Jill (August 10, 2021). Andrew Cuomo To Resign Amid Sexual Harassment Allegations. Deadline Hollywood. Retrieved August 10, 2021 Anreeva, Nellie (August 24, 2021). Andrew Cuomo Gets International Emmy Award Rescinded Following Sexual Harassment Allegations & Resignation. Deadline Hollywood. Retrieved August 27, 2021 Jennifer Fermino, Cuomo’s gal talks about life as the governor’s girlfriend, New York Post, ‏2011-01-03 (באנגלית אמריקאית) McKinley, Jesse (2019-09-25). "Governor Cuomo and Sandra Lee Have Split Up (Published 2019)". The New York Times (באנגלית אמריקאית). ISSN 0362-4331. נבדק ב-2021-03-02.